<classify> MAHAKAMA zisizo na mamlaka za kupokea mashauri ya watoto nchini zimesisitizwa kuacha kupokea mashauri hayo na iwapo baada ya kutolewa kwa elimu ya mipaka ya mahakama hizo kuna mtendaji ataendelea kupokea basi atawajibishwa.Jaji Kiongozi wa Mahakama Kuu Tanzania, Dk Eliezer Feleshi alitoa onyo hilo juzi akiwa ziarani mkoani Mbeya baada ya kukagua utendajikazi wa Mahakama ya Watoto hapa na kuonesha kuridhika na shughuli zinazofanyika.Kwenye rejista zetu kule kama mmekuwa mkifanya zoezi la ukaguzi kwenye mahakama za mwanzo na za wilaya kujiridhisha kuwa hakuna mashauri ya kawaida yanayohusu watoto yanayoendelea ni jambo la kushukuru sana Jaji Mfawidhi na Kanda ya Mbeya.Kabla ya miradi hii mimi nilishiriki sana uanzishwa wa haya madawati ya jinsia upande wa Mashitaka na Polisi na yakiwa na wadau wa mahakama miaka ya nyuma, alisema Dk Feleshi.Na kwa Dar es Salaam nilitoa zuio kabisa kuwa mashauri haya yasipelekwe mahakama za Wilaya za Ilala, Temeke Kinondoni nikasema yote yapelekwe Kisutu na tukasema tumshughulikie afisa yeyote mwenye kupokea mashauri haya baada ya elimu kutolewa na anajua kuna mahakama ya watoto.Nitaomba sisi viongozi tunaosimamia vyombo vya utoaji haki tuendelee kuona kuwa ni upungufu mkubwa sana kwa vyombo vyetu kufanya maamuzi ya watoto labda pale anapokuwa ameshitakiwa na watu wazima na tukajiridhisha kwenye suala la ushahidi, aliongeza.Jaji Kiongozi pia aliwataka watendaji wa Mahakama ya Watoto kufanya ziara katika mahabusu za Polisi na Magereza ili kujionea yanayoendelea huko kwa kuwa upo uwezekano mkubwa wa kuwepo kwa watoto wanaolazimishwa kwenda huko kinyume cha sheria.Alisema kumekuwepo na changamoto ambazo zimekuwa zikitokana na ukosefu wa usahihi wa umri wa mtuhumiwa, akisema wakati wengine wakichelewa kupata uhakika wa umri wapo pia baadhi ambao wamekuwa wakiongezewa miaka ili kufikia sifa ya umri wa kuwekwa kwenye mahabusu au magereza ya watu wazima.Dk Feleshi aliitaka pia Mahakama ya Watoto kuhakikisha mfumo wa rejista unawekwa wazi ili kuwezesha watu kujua kazi zinazofanywa na mahakama akisema urasimu wa utoaji taarifa umekuwa ukisababisha watu wengi kutopata taarifa stahiki hivyo hata pale mahakama zinapofanya vizuri bado hakuna anayeyajua mazuri hayo.Aidha, Jaji Kiongozi pia aliagiza kutatuliwa kwa changamoto zinazoikabili Mahakama ya Watoto Mbeya akisema itakuwa jambo la ajabu kwa taasisi hiyo kuwa na jengo zuri na la kisasa, lakini likakosa miundombinu muhimu ikiwemo choo cha nje kwaajili ya wanaokwenda kupata huduma na pia kukosa usafiri.Akizungumzia suala la kesi za watoto, Hakimu Mkazi Mfawidhi wa Mahakama ya Wilaya ya Mbeya na pia Kaimu Hakimu Mkazi Mfawidhi Mahakama ya Mkoa, Venancy Mlingi, alisema mahakama zisizo na mamlaka ya kupokea mashauri ya watoto zimekwishakoma kupokea mashauri hayo na kuwa pale inapobainika kuwa mahakama hizo hasa za mwazo au za wilaya kwa kutokujua zimeyapokea wanapopita katika kaguzi mbalimbali wamekuwa wakizifanyia marekebisho na kuzihamishia mahakama ya watoto.  <topic>: KITAIFA 